## La Generalitat presenta la gestió portuària i la futura llei de costes en el primer Fòrum Blau sobre marines de comunitats autònomes

*** El director general de Costes, Ports i Aeroports ha participat en el fòrum celebrat a Tenerife
* Marc García Manzana assenyala que “el Ministeri, en comptes de protegir i regenerar estes zones, el que fa és retallar els drets dels veïns que viuen més prop de la mar”**

La Generalitat ha presentat, davant de tècnics i responsables de diferents governs autonòmics, la gestió portuària de la Generalitat i la futura llei de protecció i ordenació de la costa valenciana en el primer Fòrum Blau sobre marines gestionades per les comunitats autònomes celebrat a Tenerife “davant de l’interés que ha suscitat la futura norma”.

Així ho ha destacat el director general de Costes, Ports i Aeroports, Marc García Manzana, que ha protagonitzat una trobada per a explicar com es gestiona una xarxa de més d’una trentena de ports en la Comunitat Valenciana, a on s’estan duent a terme diferents projectes per a modernitzar les instal·lacions en col·laboració amb el sector privat.

En el marc del fòrum, també s’han mantingut trobades per a analitzar la futura llei de costes. El director general ha apostat per mantindre estos contactes amb l’objectiu de fer un front comú entre les diferents comunitats autònomes amb competències en la matèria “per a gestionar les nostres costes d’una manera més directa i posar fre a accions com les partions dutes a terme pel Ministeri per a la Transició Ecològica i el Repte Demogràfic, mentres retarda actuacions de regeneració costanera”.

García Manzana ha censurat que el Govern “retalle els drets dels veïns que viuen més prop de la mar” i ha assegurat que la nova llei permetrà obrir la porta a alternatives. “Esta serà la primera norma de rang autonòmic que oferirà una sèrie de proteccions per a garantir la seguretat dels ciutadans enfront de les partions”, ha remarcat.

En esta línia, el director general ha recordat que esta llei s’enfoca a la preservació dels nuclis costaners tradicionals, reconeixent el seu valor etnogràfic i habilitant un nou canal per a la seua protecció enfront d’estos processos. En definitiva, la norma “complementarà” la legislació estatal, i es fonamentarà en els principis de “protecció, millora ambiental i reordenació urbanística per a regular de manera efectiva l’ús i la conservació del litoral”.

Durant la seua intervenció en el Fòrum Blau, García Manzana ha explicat als seus homòlegs del País Basc (Koldo Goitia), Múrcia (Pablo Marín) i Canàries (Antonio Costa) que la Generalitat pretén oferir una regulació “coherent i responsable” que permeta ordenar el territori costaner, equilibrant la protecció dels valors naturals amb el desenrotllament econòmic, així com abordar la regressió mitjançant ferramentes de protecció i atorgar veu als ajuntaments en la gestió del litoral.

Estes tres comunitats autònomes manquen de llei pròpia que regule la gestió del litoral, encara que Canàries i País Basc sí que tenen les competències transferides, mentres que Múrcia no ho ha sol·licitat encara. En este sentit, es prepara una trobada per al pròxim mes de setembre a València a la qual està previst que assistisquen també Andalusia i Balears, les dos amb competències en la matèria, però sense llei, i Galícia, amb norma pròpia i les competències acabades d’assumir.

**Llei de protecció i ordenació de la costa valenciana**

La futura llei de protecció i ordenació de la costa valenciana també busca reformular el Pla d’acció territorial de la infraestructura verda del litoral (Pativel) després d’elevar a rang de llei les normes bàsiques de zonificació del litoral, establint els usos permesos, prohibits i autoritzables en cada àrea. Això aportarà “una planificació més clara i amb més seguretat jurídica, i serà la norma reglamentària l’encarregada de classificar i catalogar cada zona del litoral”, ha assenyalat García Manzana.

Així mateix, la futura llei se centrarà en la protecció dels valors naturals essencials i de la biodiversitat, com les zones de marjal i la posidònia, amb la finalitat d’evitar accions que puguen danyar-los.

Un altre dels objectius és impulsar l’estratègia de l’economia blava en la Comunitat Valenciana, per a la qual cosa es busca promoure un desenrotllament sostenible i responsable dels recursos marins, assegurant beneficis econòmics a llarg termini i respectant el medi ambient.

La part final de la llei establix un règim d’inspecció i sancions orientat a mantindre l’equilibri entre els valors naturals i les activitats humanes. A més, les disposicions addicionals aborden la vigilància de resolucions estatals que puguen afectar negativament la costa valenciana, l’elaboració d’un inventari de terrenys costaners degradats i la creació d’àrees de sòl per a reordenar espais que no siguen recuperables.

Fecha: 12/05/2025